Eendjies, eendjies stap in ŉ ryArshdeep Singh en Virat Kohli vier nog ’n Protea-paaltjie. Foto: Sajeet Yadav/AFP. 0, 0, 0 en 0. Nee, dit is nie ŉ eenvoudige wagwoord om jou huis se Wi‑Fi teen onwelkome besoekers te beskerm nie. Dit is Temba Bavuma, Rilee Rossouw, David Miller en Tristan Stubbs se tellings in gister se eerste T20-kragmeting teen Indië in Thiruvananthapuram. En moenie dink dat dit ou bekendes soos Jasprit Bumrah, Ravichandran Ashwin of Bhuvneshwar Kumar was wat die verwoesting gesaai het nie; gisteraand het Deepak Chahar en Arshdeep Sing die Protea-kolwers laat bontstaan. Danksy uitstekende boulwerk op ŉ baanblad wat die naatboulers ŉ definitiewe hupstoot gegee het – Bavuma het ons mos vooraf daarteen gewaarsku – het die Suid-Afrikaners op 5/9 gesteier. Aiden Markram het moedig probeer walgooi, maar net soos in die afgelope toetsreeks was dit die boulers wat die Protea-kastaiings uit die vuur met hul kolwe moes krap. Temba Bavuma is weer vroeg uitgehaal. Foto: Surjeet Yadav/AFP. Keshav Maharaj het 41 lopies vanaf 35 aflewerings gemoker en hy het saam met Wayne Parnell toegesien dat die besoekers darem nie almal uitgeboul is nie. Daarna kon Anrich Nortjé en Kagiso Rabada van Rohit Sharma en Virat Kohli ontslae raak, maar ŉ teiken van 107 sal nie eens genoeg teen ŉ goeie universiteitspan wees nie. “As kolwers kon ons glad nie ons stempel op die wedstryd afdruk óf by die toestande aanpas nie. Die kolfblad het ons onkant betrap – ons het twee dae gelede daarop geoefen, maar ons het nie verwag dat dit soveel hulp aan die boulers sou verleen nie,” het Bavuma gesê. Volgens die Protea-kaptein sal die kolwers hul sokkies moet optrek om vir die boulers ŉ goeie teiken te gee om te verdedig. Suid-Afrika 106/8 in 20 boulbeurte: Keshav Maharaj 41, Aiden Markram 25 en Arshdeep Singh 3/32. Indië 110/2 in 16,4 boulbeurte: KL Rahul 51, Suryakumar Yadav 50 en Kagiso Rabada 1/16. Two wickets!Two similar dismissals!Bavuma and Quinton de Kock depart early on. Don’t miss the LIVE coverage of the #INDvSA match on @StarSportsIndia pic.twitter.com/aLfcrJxs1C — BCCI (@BCCI) September 28, 2022